《赠朱元吉卖墨》
元代·危素

深山闭门二月初，白日雨打梅花枯。野夫读书大石上，粤有一花来吾庐。

水杭舟楫陆乘车，来徵后语行江湖。峨峨石峰起云气，下压古井蛟龙居。

讵知山人夜烧墨，墨色吹作烟模糊。玄光贯天众星没，草字满壁阴风嘘。

述文志者奚假文，通达今古良非迂。悲哉结绳易书契，剖割元气疑无馀。

遭逢盛时当返朴，谁复琐细稽虫鱼。远游京师愿寄赠，谨为皇帝书贞符。

作者简介：（1303—1372）元明间江西金溪人，字太朴，一字云林。师从吴澄、范椁，通五经。元至正间授经筵检讨，与修宋、辽、金三史，累迁翰林学士承旨。入明为翰林侍讲学士。与宋濂同修《元史》。兼弘文馆学士备顾问。后以亡国之臣不宜列侍从为由谪居和州，守余阙庙。怨恨卒。有《危学士集》等。